Geskryf deur Dr Wynand Boshoff - VF Plus takvoorsitter in Orania
Demografie is die studie van bevolkings en al hulle kenmerke. Die ou uitdrukking, "Demografie is Lotsbestemming", is deur die hoogaangeskrewe demograaf, prof. Flip Smit, gewysig tot "Demografie is die geskiedenis wat nog moet gebeur."
Dit is die werklikheid wat dr Verwoerd in 1963 soos volg saamgevat het: "Op die ou end is dit getalle wat heers." Die geskiedenis is vol voorbeelde van etniese groepe wat hulle nie hieraan wou steur nie. Die Romeinse Ryk het al die vermoeiende take, selfs oorlog, aan sogenaamde barbare gedelegeer. Mettertyd het die Romeinse karakter van die Ryk meegegee.
Rome is deur 'n Germaans gebore generaal van die Ryk, Alarik, tot 'n val gebring. Die Britse eilande was onder Romeinse beheer en oorwegend deur Kelte bevolk, toe die Germaanse Angele en Saksers die eilande binnegeval het.
Keltiese identiteit het slegs voortbestaan waar hulle in onherbergsame gedeeltes gekonsentreer het. In opvolgende eeue het Engeland genadelose militêre en kulturele veldtogte teen Wallis, Skotland en Ierland gevoer, maar weens demografie bestaan die Keltiese identiteite steeds.
Rusland is in die Middeleeue as 'n Viking-staat gevestig. Skandinawiese handelaars het 'n hoogs winsgewende roete tussen die Baltiese See en die Swartsee, met Konstantinopel as wêreldsentrum, ontwikkel. Hulle het die Slawiese stamme onderwerp en 'n ryk met Kiev as hoofstad gevestig.
'n Eeu of wat later was dit 'n volledig Slawiese staat, soos dit vandag nog is. Tegelyk moet 'n mens erken dat die Romeinse kultuur merkwaardig veerkragtig vertoon het in Gallië, Hispania en Italia, dele van die antieke Ryk wat vandag nog Romaanse tale praat.
Die krag van 'n wêreldkultuur wat internasionale kommunikasie en 'n regverdige regstelsel kon bemiddel, het die mag van demografie tot 'n mate weerstaan. Afrikaners verkeer in 'n knyptang. Oorweldigende swart getalle en die Anglo-Amerikaanse wêreldkultuur bedreig hierdie klein inheemse kultuurgroep se selfstandige voortbestaan.
Wat getalle betref, kom die eeue oue gebruik om goedkoop swart arbeid tot eie gerief en wins aan te wend, tot sy finale slotsom. Nie net is politieke mag verlore nie, maar simboliese transformasie in die vorm van naamsveranderings sal voortwoed.
Ekonomiese transformasie, of dit 'n tweede oorgang of 'n tweede fase genoem word, sal die proses binne afsienbare tyd voltrek. Plaasmoorde kan bes moontlik ook hiermee verbind word. Kultureel swig die een Afrikaansmedium skool na die ander, terwyl Afrikaans as tersiêre onderrig en openbare taal uitgeskakel word.
Honderdduisende Afrikaners pleeg kulturele selfmoord deur hulle elders in die Anglo-Amerikaanse wêreld te vestig. Afrikaners sal getalle moet konsentreer om 'n gunstige demografiese werklikheid te skep.
Versuim om nou emosioneel afskeid van groot dele van die land te neem, sal tot vernietiging deur verswelging, emigrasie of uitwissing lei.